นายกฯ ยินดีที่ จ.สุราษฎร์ธานี มีสถิตินักท่องเที่ยวเพิ่มขึ้น 600 % รายได้สูงขึ้น 912.04 % เชื่อว่า ปี 66 จะมีนักท่องเที่ยวเพิ่มขึ้นอีก
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมรับทราบรายงานจาก กระทรวงการท่องเที่ยวและกีฬาว่า ในปี 2565 ที่ผ่านมา จังหวัดสุราษฎร์ธานี มีอัตรานักท่องเที่ยวเติบโตสูง สถิตินักท่องเที่ยวเพิ่มขึ้นเป็นอันดับหนึ่งของประเทศ เมื่อเทียบกับปี 2564 โดยมีจำนวนนักท่องเที่ยวมาเยือนกว่า 3.6 ล้านคน เพิ่มขึ้น 600% ทำให้มีรายได้ในจังหวัดเพิ่มมากขึ้น โดยในปี 2565 จังหวัดสุราษฎร์ธานี มีรายได้จากนักท่องเที่ยวจำนวน 27,661 ล้านบาท จากนักท่องเที่ยวจำนวน 3,690,642 คน มีรายได้สูงขึ้น 912.04 % ทั้งนี้ ในปี 2566 รัฐบาล เชื่อมั่นว่า จำนวนนักเที่ยวต้องมากขึ้นกว่าเดิมทั้งนักท่องเที่ยวคนไทย และชาวต่างชาติ ที่เดินทางมาท่องเที่ยวพักผ่อนในรูปแบบเรือสำราญที่เข้าเกาะสมุยทุกสัปดาห์ รวมถึงเที่ยวบินเช่าเหมาลำสู่สุราษฎร์ธานีและเกาะสมุย กลุ่มนักท่องเที่ยวแบบครอบครัวชาวต่างชาติ ที่เข้ามาพักผ่อนระยะยาว รวมทั้ง นักท่องเที่ยวกลุ่มวัยรุ่นชอบกิจกรรมดำน้ำ เดินป่า และกิจกรรมอื่น ๆ ผ่านสถานที่ท่องเที่ยวสำคัญของจังหวัดสุราษฎร์ธานี และบริเวณใกล้เคียงนายกรัฐมนตรี มั่นใจว่า ไทยมีอนาคตที่สดใสด้านการท่องเที่ยว ยินดีอย่างยิ่งที่จังหวัดสุราษฎร์ธานี เป็นสถานที่ท่องเที่ยวที่นักท่องเที่ยวทั้งชาวไทยและชาวต่างชาติให้ความสนใจ ชื่นชมสุราษฎร์ธานีที่เป็นจังหวัดท่องเที่ยวที่ตอบโจทย์นักท่องเที่ยว มีความครบเครื่อง พร้อมทั้งชื่นชมการทำงานของหน่วยงานที่เกี่ยวข้องที่บริหารจัดการ ดูแล ความปลอดภัย และสร้างความเชื่อมั่นให้กับนักท่องเที่ยว รวมทั้งขอบคุณชาวสุราษฎร์ธานีที่ร่วมกันสนับสนุนการท่องเที่ยวในจังหวัดสร้างรายได้ พัฒนาเศรษฐกิจในพื้นที่และเศรษฐกิจของประเทศ